የስራ አስፈጻሚ ኮሚቴ ጉባኤ  የአመለካከት አንድነትን በተሻለ ሁኔታ ፈጥሮ መጠናቀቁን ኢህአዴግ ገለፀ
ከመጋቢት 2 እስከ 10 ቀን 2010 ዓም ሲካሄድ የቆየው የኢህአዴግ ስራ አስፈጻሚ ኮሚቴ ስብሰባ በብሄራዊ ድርጅቶች መካከል የአብዮታዊ ዴሞክራሲያዊ መስመር የአመለካከት አንድነትን በሚያጠናክር መልኩ  በጥልቀት ተፈትሾ በመግባባት መጠናቀቁን የኢህአዴግ ምክር ቤት ጽ/ቤት በላከልን መግለጫ አመለከተ፡፡የኢህአዴግ ስራ አስፈፃሚ ኮሚቴው  ባለፈው ታህሳስ ወር ለ17 ቀናት ባካሄደው ግምገማ ያስቀመጣቸው ውሳኔዎች በመመስረት በአራቱም ብሄራዊ ድርጅቶች የስራ አስፈጻሚ እና የማዕከላይ ኮሚቴዎቻቸው የተከናወኑ የግምገማ ሪፖርቶችን በዝርዝር በመፈተሽ፣ ጉድለቶችና ጥንካሬዎያቻቸውን በመለየት በአሁኑ ወቅት እያጋጠሙን ያሉ የአመራር ድክመቶች የወለዳቸው ችግሮች ለማረም የሚያስችል የአመለካከት አንድነት የሚፈጥር ሁኔታ መኖሩን አረጋግጧል፡፡በዚህ ግምገማ የኢህአዴግ ስራ አስፈጻሚ ኮሚቴ እያንዳንዱ ብሄራዊ ድርጅት ሀገሪቱ ያስመዘገበቻቸው ለውጦች እና በሂደት ያጋጠሙን ፈተናዎች በሚመርዋቸው ክልሎች እና በሀገር አቀፍ ደረጃ ያላቸውን አስተዋጽኦ በዝርዝር በመፈተሸ ጥንካሬዎቻቸው ጎልብተው እንዲቀጥሉ፣ ጉድለቶች ደግሞ በፍጥነት እንዲታረሙ አቅጣጫ አስቀምጧል፡፡ግንባሩና እያንዳንዱ ብሄራዊ ድርጅት በጽኑ መሰረት ላይ እየተገነባ ያለው ልማታዊና ዴሞክራሲያዊ መስመርና ፌደራላዊ ዴሞክራሲያዊ ስርዓትን ከጥቃት ለመከላከል የህዝብን ጥያቄ በአግባቡና በፍጥነት በመመለስ የጀመርነው የህዳሴ ጉዞ ለማስቀጠል እንድንችል አብዮታዊ ዴሞክራሲያዊ መስመራችን ማጠናከርና ማስቀጠል አማራጭ የሌለው ጉዳይ መሆኑ መላው የኢህአዴግ አመራርና አባላት በጽናት ሊታገሉት እንደሚገባ በማስመር ስብሰባውን አጠናቅቋል፡፡የኢህአዴግ ምክር ቤት ስብሰባም በዛሬው ዕለት የሚጀምር  ሲሆን በኢህአዴግ ስራ አስፈጻሚ ኮሚቴ ተገምግሞ በቀረበለት የስራ አስፈጻሚ ኮሚቴ ሪፖርት ላይ እና ለዕይታ በሚጠቅም ሰነድ ላይ የሚወያይ ሲሆን በመጨረሻም የድርጅታችን የአመራር ክፍተት ያሟላል ተብሎ ይጠበቃል፡፡የአመራር ክፍተቱ የሚሟላው በኢህአዴግ ፕሮግራም፣ ህገ ደንብና በተለመደው የኢህአዴግ አሰራር መሰረት ይሆናል፡፡ 